Twee polisielede se lyke gevindArgieffoto Brig. Hangwani Mulaudzi, woordvoerder van die Valke, het gesê ŉ beampte van Pretoria, lt.kol. Renier Lourens Lagois (42), se liggaam is Maandagaand in sy huis in Rietondale gevind. Altesaam 14 koeëldoppies het op die toneel gelê. “Sy Toyota Corolla word ook vermis en daar word vermoed dat die verdagtes dit as ŉ wegkomvoertuig gebruik het,” het Mulaudzi gesê. Lagois was die hoof van ondersteuning by die Leote-polisiestasie. Intussen is konst. Mbuyisela James Concoshi (34) se liggaam op die agtersitplek van sy motor gevind wat verlate op ŉ pad tussen Riebeeckstad en Thabong in Welkom in die Vrystaat aangetref is. Merke op Concoshi se nek het aangedui dat hy verwurg is. Hy het ook wonde aan sy kop gehad. Volgens Mulaudzi was Concoshi verbonde aan die misdaadvoorkomingseenheid by die Welkom-polisiestasie. Lt. genl. Mthandazo Ntlemeza, die nasionale hoof van die Valke, het gesê hulle is vasbeslote om die skuldiges vir die twee beamptes se moorde vas te trek. “Ons het al voorheen gesê dat die moord van ŉ polisiebeampte dieselfde is as om oorlog teen die staat te verklaar. Om ŉ polisiebeampte dood te maak bedreig die veiligheid van ons land en ons sal nie koelbloedige misdadigers toelaat om oproer in ons land te veroorsaak nie.” “Ons is op die spoor van hierdie verdagtes en ons sal hulle kry. Hulle dae van beamptes treiter is getel.”